हैदराबाद में हुए आईपीएल मैच में डेक्कन चार्जर्स ने राजस्थान को पाँच विकेट से हरा दिया. डेल स्टेन और अमित मिश्रा की अच्छी गेंदबाजी की बदौलत डेक्कन को जीत मिली.प्ले ऑफ में जगह बनाने की होड़ में बने रहने के लिए राजस्थान को अपने दोनों अंतिम मैच जीतने ही थे-डेक्कन और मुंबई के खिलाफ.राजस्थान ने टॉस जीतकर पहले बल्लेबाजी चुनी और शुरुआत की द्रविड़ और रहाणे ने. शुरु में तो डेक्कन के गेंदबाजों और फील्डरों का प्रदर्शन खराब रहा. पहले ही ओवर में विकेटकीपर पार्थिव पटेल ने अजिंक्य रहाणे का कैच छोड़ दिया. लेकिन अगले ही ओवर में डेल स्टेन ने इसकी भरपाई कर दी. उन्होंने केवल छह के स्कोर पर रहाणे को आउट कर दिया.इसके बाद अमित मिश्रा ने राजस्थान को दोहरा झटका दिया. उन्होंने 13 पर शेन वाटसन और सात रन पर स्टुयर्ट बिनी को पवेलियन लौटा दिया. केवल कप्तान द्रविड़ अकेले जूझते रहे.लेकिन 12वें ओवर में मनप्रीत गोनी ने 39 के स्कोर पर उन्हें भी चलते किया. ओवेस शाह और अशोक मनेरिया ने भी थोड़ा योगदान किया. लेकिन आखिरी के बल्लेबाज कुछ नहीं कर पाए. 20 ओवरों में राजस्थान की टीम आठ विकेट के नुकसान पर 126 रन ही बना पाई. डेल स्टेन ने दो विकेट लिए.वहीं अक्षत रेड्डी और शिखर धवन ने डेक्कन चार्जर्स को ठीक-ठाक शुरुआत दिलाई. शिखर धवन ने 24 गेंदों में 26 रन बनाए. शिखर धवन ने पूरी प्रतियोगिता में अच्छा प्रदर्शन किया है. अक्षत रेड्डी ने आउट होने से पहले 42 रनों का योगदान दिया.उनके बाद आए व्हाइट और लिन कुछ खास नहीं कर पाए और हालात थोड़े मुश्किल होते दिखे पर डूमिनी ने तेज़ी से 24 रन बनाए.वे 18वें ओवर में बिनी का शिकार बने. लेकिन तब तक वे अपनी टीम को जीत के बेहद करीब ले जा चुके थे. उस समय डेक्कन का स्कोर था पाँच विकेट पर 118 रन. जीत के लिए आखिर के चंद रन पार्थिव पटेल और आशीष रेड्डी ने बना लिए.राजस्थान की ओर से सिद्धार्थ त्रिवेदी ने दो विकेट लिए.